สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 21 ก.ย.60
22 ก.ย. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (21 ก.ย.) หลังจากธนาคารกลางสหรัฐ (เฟด) ส่งสัญญาว่าอาจจะปรับขึ้นอัตราดอกเบี้ยอีกครั้งในการประชุมเดือนธ.ค.นี้ นอกจากนี้ บรรยากาศการซื้อขายในตลาดยังได้รับแรงกดดันจากความวิตกกังวลเกี่ยวกับสถานการณ์ในคาบสมุทรเกาหลี หลังจากประธานาธิบดีโดนัลด์ ทรัมป์แห่งสหรัฐ ได้ออกคำสั่งคว่ำบาตรเกาหลีเหนือรอบใหม่เมื่อวานนี้
ดัชนีเฉลี่ยอุตสาหกรรมดาวโจนส์ปิดที่ 22,359.23 จุด ลดลง 53.36 จุด หรือ -0.24% ดัชนี S&amp;P500 ปิดที่ 2,500.60 จุด ลดลง 7.64 จุด หรือ -0.30% และดัชนี Nasdaq ปิดที่ 6,422.69 จุด ลดลง 33.35 จุด หรือ -0.52%
 
ตลาดหุ้นยุโรปปิดปรับตัวขึ้น เมื่อคืนนี้ (21 ก.ย.) โดยได้แรงหนุนจากการพุ่งขึ้นของหุ้นกลุ่มธนาคาร หลังจากธนาคารกลางสหรัฐ (เฟด) ส่งสัญญาณว่าจะปรับขึ้นอัตราดอกเบี้ยในเดือนธ.ค.
ดัชนี Stoxx Europe 600 ปรับตัวขึ้น 0.2% ปิดที่ 382.88 จุด ซึ่งเป็นระดับสูงสุดนับตั้งแต่วันที่ 20 ก.ค.
ดัชนี DAX ตลาดหุ้นเยอรมันปิดที่ 12,600.03 จุด เพิ่มขึ้น 30.86 จุด หรือ +0.25% ดัชนี CAC-40 ตลาดหุ้นฝรั่งเศสปิดที่ 5,267.29 จุด เพิ่มขึ้น 25.63 จุด หรือ +0.49% ดัชนี FTSE 100 ตลาดหุ้นลอนดอนปิดที่ 7,263.90 จุด ลดลง 8.05 จุด หรือ -0.11%
 
ตลาดหุ้นลอนดอนปิดในแดนลบ เมื่อคืนนี้ (21 ก.ย.) ท่ามกลางภาวะการซื้อขายที่ผันผวน ถึงแม้หุ้นกลุ่มธนาคารจะปรับตัวขึ้นกันถ้วนหน้า ภายหลังจากธนาคารกลางสหรัฐ (เฟด) ได้ส่งสัญญาณที่จะปรับขึ้นอัตราดอกเบี้ยอีกครั้งในปีนี้และเตรียมปรับลดขนาดงบดุลบัญชีของเฟดในเดือนหน้า
ดัชนี FTSE 100 ลดลง 8.05 จุด หรือ -0.11% ปิดที่ 7,263.90 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (21 ก.ย.) จากการที่นักลงทุนระมัดระวังการซื้อขายก่อนที่การประชุมของกลุ่มประเทศผู้ส่งออกน้ำมัน (โอเปก) จะมีขึ้นที่กรุงเวียนนา ประเทศออสเตรีย ในวันนี้ เพื่อพิจารณาการขยายเวลาปรับลดกำลังการผลิตน้ำมัน
สัญญาน้ำมันดิบ WTI ส่งมอบเดือนพ.ย. ลดลง 14 เซนต์ หรือ 0.3% ปิดที่ 50.55 ดอลลาร์/บาร์เรล ส่วนสัญญาน้ำมันดิบเดือนต.ค.ได้รับกำหนดส่งมอบแล้วในวันพุธที่ 21 ต.ค.
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 14 เซนต์ หรือ 0.3% ปิดที่ 56.43 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (21 ก.ย.) หลังจากธนาคารกลางสหรัฐ (เฟด) ส่งสัญญาว่าอาจจะปรับขึ้นอัตราดอกเบี้ยอีกครั้งในปีนี้ ซึ่งนักลงทุนคาดว่าการปรับขึ้นดอกเบี้ยจะมีขึ้นในการประชุมเดือนธ.ค.นี้
สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 21.60 ดอลลาร์ หรือ 1.6% ปิดที่ระดับ 1,294.80 ดอลลาร์/ออนซ์ ซึ่งเป็นระดับต่ำสุดนับตั้งแต่วันที่ 24 ส.ค.ปีนี้
สัญญาโลหะเงินส่งมอบเดือนธ.ค. ลดลง 31.6 เซนต์ หรือ 1.8% ปิดที่ 17.018 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 5.5 ดอลลาร์ หรือ 0.58% ปิดที่ 939.9 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 1.4 ดอลลาร์ หรือ 0.2% ปิดที่ 911.55 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับยูโรและปอนด์ ในการซื้อขายที่ตลาดนิวยอร์กเมื่อคืนนี้ (21 ก.ย.) ขณะนักลงทุนซึมซับข้อมูลเศรษฐกิจของสหรัฐที่มีการเปิดเผยเมื่อวานนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1931 ดอลลาร์ จากระดับ 1.1895 ดอลลาร์ ในขณะที่ปอนด์แข็งค่าขึ้นแตะ 1.3573 ดอลลาร์ จากระดับ 1.3485 ดอลลาร์ และดอลลาร์ออสเตรเลียอ่อนค่าลง ที่ระดับ 0.7930 ดอลลาร์ จากระดับ 0.8016 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.55 เยน จากระดับ 112.27 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9717 ฟรังก์สวิส จากระดับ 0.9698 ฟรังก์สวิส